元豐四年十二月大雪郡侯送酒
作者：孔平仲
朝代：宋

paragraphs: 平明大雪風怒嘷，屋上卷來亭下高。
更深更密皆能到，所在紛紛如雨毛。
堆床壓案掃復聚，取筆欲書冰折毫。
鬚眉沾白催我老，自頸以下類擁袍。
此時只好閉門坐，右手把酒左持螯。
奈何巑岏據聽事，千兵踏藉泥如糟。
强登曹亭要望遠，紙傘掣手不可操。
黑陰遮眼鋪水墨，寒氣刮耳投兵刀。
饑腸及午尚未飯，更搜詩句無乃勞。
幸有使君憐寂寞，亟使兵厨分凍醪。
余雖不飲爲一釂，兩頰生春紅勝桃。
醉眼瞢騰視天地，蜾蠃螟蛉輕二豪。
勿令小暖氣便壯，自笑世間皆我曹。